Haag 24. augusta (TASR) - Haagsky tribunál OSN pre vojnové zločiny udelil pokarhanie juhoslovanskému exprezidentovi Slobodanovi Miloševičovi. Dôvodom je, že napriek zákazu poskytol telefonický rozhovor pre americkú televíziu Fox News.
Miloševič vo štvrtkovom rozhovore vyhlásil, že ľutuje stratu životov v Kosove, ako však dodal, je hrdý na to, čo urobil pre svoju krajinu. ICTY obvinil, že proti nemu fabrikuje obvinenia.
Predstavitelia tribunálu označili incident za "poľutovaniahodný" a dodali, že zadržiavaní majú do uzavretia ich prípadu zakázané komunikovať s médiami.
Podľa hovorcu ICTY Jima Landala Miloševič - obvinený zo zločinov proti ľudskosti spáchaných počas kosovského konfliktu - dostal varovanie. V prípade opätovného porušenia pravidiel mu hrozí obmedzenie alebo zrušenie privilégií. "Bol varovaný a povedal, že sa podriadi a že sa to nebude opakovať," uviedol Landale.
Zadržiavaní každý mesiac od tribunálu dostanú telefónnu kartu v hodnote 75 guldenov (31 dolárov), ktorú však nemôžu využiť na telefonovanie médiám. Po porušení tohto pravidla im môže tribunál obmedziť právo telefonovania len na konzulárnych zástupcov a právnych poradcov.
Miloševič odmieta uznať legitimitu ICTY a nevymenoval právnika, ktorý ho má pred tribunálom zastupovať. Po júlovej premiére má pred porotu po druhý raz predstúpiť 30. augusta.
"Som hrdý na všetko, čo som urobil pri obrane mojej krajiny a môjho ľudu. Všetky moje rozhodnutia sú legitímne a legálne, postavené na juhoslovanskej ústave a práve na sebaobranu, ktoré má každá krajina na svete," povedal Miloševič v rozhovore pre Fox News.
Rozhodnutie lídrov NATO, ktorá na jar 1999 bombardovala Juhosláviu, označil za kriminálne. Miloševič poprel, že by svojim vojakom prikázal, aby zabíjali civilistov. Príslušníci vládnych síl konali pod prísnymi príkazmi "eliminovať teroristické skupiny", dodal Miloševič.
"Samozrejme, že nemajú dôkazy," povedal v súvislosti s pripravovaným procesom. "Nemôžu mať dôkazy na veci, ktoré sa nikdy nestali. Ale tento takzvaný tribunál má jednu špecifickú charakteristiku. Je schopný dôkazy vyrobiť," vyhlásil Miloševič.
1 ari ed